Un român, specialist în acoperișuri, a fost refuzat la intrarea într-un club de noapte din Küssnacht am Rigi, Elveția, din cauza naționalității sale române, ceea ce a dus la o plângere pentru discriminare, scrie Blick, citat de jurnalemigrant.com.
Compatriotul nostru și colegii săi, toți angajați ai unei firme de reparații acoperișuri, nu au putut munci în acea zi din cauza vremii nefavorabile și au decis să petreacă un timp la bordelul Zeus din aceeași localitate pentru a se relaxa și a consuma ceva, conform publicației Blick.
„I-am invitat pe băieți la Zeus pentru a ne distra puțin într-o zi mohorâtă. Dar ziua noastră a fost distrusă când nu l-au lăsat pe Lucian să intre doar pentru că este român. Este clar o discriminare! Suntem furioși”, a precizat șeful echipei a precizat.
Marius F., un alt membru al echipei care trăiește în Elveția de 14 ani și vorbește chiar fluent dialectul elvețian-german, a spus că la început totul părea normal.
„Șeful mi-a spus să sun și să întreb despre program. Am auzit după accent că femeia de la telefon era probabil româncă, așa că am vorbit în română. Astfel, ea a aflat că sunt din România.”, povestește Marius F.
Imediat după ce au ajuns la Zeus, cei trei bărbați au dorit să intre în camerele din spate, însă Lucian a fost oprit la recepție. „M-au refuzat doar pentru că sunt român!”, a spus acesta într-un videoclip al publicației elvețiene Blick.
Cei doi bărbați care dețineau pașapoarte albaneze, au fost lăsați să intre, dar au refuzat să o facă fără Lucian. „Am cerut să vorbim cu managerul. Nu ne venea să credem,” a menționat șeful lui Lucian.
De asemenea, inclusiv managerul bordelului a confirmat că bărbatul român nu are voie să intre în local. Astfel, cei trei bărbați au mers direct la poliție și au depus o plângere împotriva proprietarului clubului.
„Am depus o plângere. Mă simt discriminat. Egiptenii, albanezii, bulgarii, chinezii, japonezii și elvețienii, toți au voie să intre, numai pe români îi refuză. O astfel de regulă este ilegală! Cer dreptate în tribunal.”, a povestit revoltat unul dintre bărbați.
Proprietarul localului a evitat inițial să facă declarații pentru mass-media locală, menționând că se desfășoară o investigație. Mai târziu, a spus că Lucian a fost refuzat din cauza unui comportament nepotrivit și că alți trei clienți români nu au respectat anterior regulile localului.
Totuși, Lucian are o altă teorie: „Cred că se teme că fac parte dintr-un clan și că vreau să scot o femeie din club sau că sunt soțul uneia dintre prostituate. Indiferent de motiv, nu accept să fiu tratat astfel.”